P6_TA(2005)0011

Βασανιστήρια στο Ιράν

Ψήφισμα του Ευρωπαϊκού Κοινοβουλίου σχετικά με τα βασανιστήρια στο Ιράν

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματα του για το Ιράν,

- έχοντας υπόψη το διάλογο ΕΕ-Ιράν για τα ανθρώπινα δικαιώματα και ιδιαίτερα τον τέταρτο γύρο που πραγματοποιήθηκε στις 14- 15 Ιουνίου 2004 στην Τεχεράνη, στο πλαίσιο του οποίου η κυβέρνηση του Ιράν δεσμεύθηκε να προωθήσει το σεβασμό των ανθρωπίνων δικαιωμάτων και του κράτους δικαίου,

- έχοντας υπόψη την οικουμενική διακή ρυξη του ΟΗΕ για τα δικαιώματα του ανθρώπου και τη διεθνή συμφωνία για τα ατομικά και πολιτικά δικαιώματα, καθώς και τη σύμβαση του ΟΗΕ για τα δικαιώματα του παιδιού, στις οποίες το Ιράν είναι συμβαλλόμενο μέρος,

- έχοντας υπόψη τη σύσταση του επικεφαλής του δικαστικού σώματος της Ισλαμικής Δημοκρατίας του Ιράν προς τους δικαστές, το Δεκέμβριο του 2002, να προτιμούν εναλλακτικές ποινές σε περιπτώσεις όπου διαφορετικά θα επιβαλλόταν η ποινή του λιθοβολισμού, καθώς και την ανακοίνωσή του, τον Απρίλιο του 2004, για την απαγόρευση των βασανιστηρίων και τη συνακόλουθη έγκριση της σχετικής νομοθεσίας από το Ιρανικό Κοινοβούλιο, η οποία εγκρίθηκε από το Συμβούλιο των Φρουρών το Μάιο 2004,

- έχοντας υπόψη τα συμπεράσματα του Ευρωπαϊκού Συμβουλίου της 16ης- 17ης Δεκεμβρίου 2004,

- έχοντας υπόψη την απόφασή του της 10ης Μαρτίου 2004 [1] για τη σύσταση διακοινοβουλευτικής αντιπροσωπείας με το Ιράν,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι αυξάνονται οι καταγγελίες για εκτελέσεις ή θανατικές καταδίκες που επιβάλλονται κατά καταφανή παράβαση διεθνώς αναγνωρισμένων εγγυήσεων, που αφορούν, μεταξύ άλλων, παραβάτες νεαρής ηλικίας, εγκύους και διανοητικώς ανάπηρα άτομα,

Β. λαμβάνοντας υπόψη ότι το ψήφισμα της Γενικής Συνέλευσης των Ηνωμένων Εθνών της 20ής Δεκεμβρίου 2004 κάνει λόγο για επιδείνωση της κατάστασης στον τομέα της ελευθερίας της γνώμης και της έκφρασης και της ελευθερίας των μέσων ενημέρωσης, και ιδιαίτερα για ένταση των διώξεων κατά της ειρηνικής έκφρασης πολιτικών απόψεων, περιλαμβανομένων αυθαίρετων συλλήψεων και κρατήσεων χωρίς απαγγελία κατηγορίας ή δίκη,

Γ. λαμβάνοντας υπόψη ότι υπάρχουν αναφορές για αυθαίρετες συλλήψεις δημοσιογράφων, δημοσιογράφων του κυβερνοχώρου και ατόμων που κρατούν ημερολόγιο στο Διαδίκτυο (bloggers), για μπλοκάρισμα των ηλεκτρονικών δημοσιεύσεων και απειλές κατά των δημοσιογράφων που καταγγέλλουν τα βασανιστήρια με μεγάλες ποινές φυλάκισης από τις ιρανικές δικαστικές αρχές, με αποτέλεσμα να υπονομεύεται το μόνο μέσον που απομένει στον ιρανικό λαό προκειμένου να έχει πρόσβαση σε ενημέρωση χωρίς λογοκρισία,

Δ. λαμβάνοντας υπόψη ότι ο ειδικός εισηγητής του ΟΗΕ Ambeyi Libago διαπίστωσε ότι ο ιρανικός νόμος για τον τύπο και ο ποινικός κώδικας δεν συμμορφώνονται προς τους επιτρεπόμενους περιορισμούς που περιλαμβάνονται στο άρθρο 19, παράγραφος 3, της διεθνούς συμφωνίας για τα ατομικά και πολιτικά δικαιώματα,

Ε. λαμβάνοντας υπόψη ότι το Ιράν εξακολουθεί να μην έχει συμβληθεί στη σύμβαση για την εξάλειψη κάθε μορφής διάκρισης κατά των γυναικών και ότι το Κοινοβούλιό του πρόσφατα απέρριψε σχέδιο νόμου για την ισότητα των φύλων,

ΣΤ. λαμβάνοντας υπόψη ότι το Συμβούλιο, στις 13 και 14 Δεκεμβρίου 2004, υποστήριξε τη διαδικασία διαπραγμάτευσης μιας μακροπρόθεσμης συμφωνίας ΕΕ-Ιράν αφού ελήφθη υπόψη η επιβεβαίωση της Διεθνούς Επιτροπής Ατομικής Ενέργειας για την πλήρη διακοπή όλων των δραστηριοτήτων πυρηνικού εμπλουτισμού και επεξεργασίας από το Ιράν και με στόχο την επανάληψη των διαπραγματεύσεων για τη Συμφωνία Εμπορίου και Συνεργασίας και την παροχή αντικειμενικών εγγυήσεων σύμφωνα με τις οποίες το πυρηνικό πρόγραμμα του Ιράν προορίζεται αποκλειστικά για ειρηνικούς σκοπούς,

1. επαναλαμβάνει την καθολική αντίθεσή του στη θανατική ποινή και καταδικάζει αποφασιστικά τις θανατικές καταδίκες καθώς και τις εκτελέσεις νεαρών παραβατών, εγκύων και διανοητικώς αναπήρων ατόμων·

2. ζητεί από τις ιρανικές αρχές να αποδείξουν ότι πράγματι τηρούν το μορατόριουμ που έχουν κηρύξει για το λιθοβολισμό και απαιτεί την άμεση εφαρμογή της απαγόρευσης των βασανιστηρίων, όπως έχει εξαγγελθεί, την οποία έχουν εγκρίνει το Ιρανικό Κοινοβούλιο και το Συμβούλιο των Φρουρών·

3. καταδικάζει την εκστρατεία του δικαστικού σώματος κατά των δημοσιογράφων, των δημοσιογράφων του κυβερνοχώρου και των bloggers που οδηγεί στη διακοπή εκδόσεων, τη φυλάκιση και, σύμφωνα με μαρτυρίες, σε ευρέως διαδεδομένα βασανιστήρια και καταναγκαστικές ψευδείς ομολογίες και ζητεί από τις αρχές να αποφυλακίσουν όλους όσους κρατούνται, διώκονται ή έχουν καταδικαστεί για μη βίαιες παραβάσεις που συνδέονται με την ελευθερία του Τύπου και της γνώμης·

4. ζητεί από το ιρανικό Κοινοβούλιο να αναθεωρήσει τον ιρανικό νόμο για τον Τύπο και τον ποινικό κώδικα με βάση τις υποχρεώσεις του Ιράν στο πλαίσιο της διεθνούς συμφωνίας για τα ατομικά και πολιτικά δικαιώματα, και ιδιαίτερα να καταργήσει κάθε ποινική διάταξη που αφορά την ειρηνική έκφραση της γνώμης, συμπεριλαμβανομένου του Τύπου·

5. ζητεί από τις αρχές να σέβονται τις διεθνώς αναγνωρισμένες νομικές εγγυήσεις, μεταξύ άλλων όσον αφορά τα δικαιώματα των ατόμων που ανήκουν σε θρησκευτικές μειονότητες οι οποίες αναγνωρίζονται επίσημα ή με άλλο τρόπο·

6. χαιρετίζει την αναβολή της εκτέλεσης του Hajieh Esmailvand και επισημαίνει ότι η υπόθεση της Leyla Moafi παραπέμφθηκε σε ιατροδικαστές ψυχιάτρους προκειμένου να εξετάσουν τη διανοητική της κατάσταση· επιμένει ωστόσο ότι τα εγκλήματα που τους αποδίδονται δεν αποτελούν διεθνώς αναγνωρισμένες εγκληματικές πράξεις και ότι η δίωξη δεν συμμορφώνεται με τα διεθνή πρότυπα για τα ανθρώπινα δικαιώματα·

7. εμμένει στην άποψη ότι η σεξουαλική ζωή συναινούντων ενηλίκων σε ιδιωτικό χώρο καλύπτεται από την έννοια της ιδιωτικής ζωής και ζητεί την άμεση αποφυλάκιση όσων κρατούνται για τέτοιες δραστηριότητες·

8. εκφράζει την ικανοποίησή του και υποστηρίζει τη διαδικασία διαπραγμάτευσης ΕΕ-Ιράν για τα πυρηνικά ζητήματα, η οποία αποτελεί επίσης ευκαιρία προκειμένου να σημειωθεί πρόοδος στο διάλογο μεταξύ ΕΕ και Ιράν για πολιτικά ζητήματα και για τα ανθρώπινα δικαιώματα και τις οικονομικές και εμπορικές σχέσεις ΕΕ-Ιράν και υποστηρίζει το Συμβούλιο το οποίο αναμένει εκ μέρους του Ιράν δράση για την αντιμετώπιση άλλων μελημάτων της ΕΕ, όπως ο τερματισμός της υποστήριξης τρομοκρατικών οργανώσεων, η βελτίωση του σεβασμού των ανθρωπίνων δικαιωμάτων και η μεταβολή της προσέγγισης του Ιράν στο θέμα της ειρηνευτικής διαδικασίας στη Μέση Ανατολή·

9. ζητεί από τις επιτροπές Εξωτερικών Υποθέσεων και Πολιτικών Ελευθεριών να εξετάσουν με ποιο τρόπο μπορεί το Κοινοβούλιο να συμμετάσχει στη διαδικασία τακτικής ενημέρωσης της κοινής θέσης του Συμβουλίου αριθ. 2001/931/ΚΕΠΠΑ, της 27ης Δεκεμβρίου 2001, για την εφαρμογή ειδικών μέτρων για την καταπολέμηση της τρομοκρατίας [2], λαμβανομένων υπόψη των εξελίξεων που μεσολάβησαν μετά το 2001·

10. ευελπιστεί ότι η σύσταση της διακοινοβουλευτικής αντιπροσωπείας του με το Ιράν θα επιτρέψει την έναρξη εποικοδομητικών συζητήσεων με το ιρανικό Κοινοβούλιο καθώς και με την κοινωνία των πολιτών του Ιράν·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τον Ύπατο Εκπρόσωπο της ΚΕΠΠΑ, τις κυβερνήσεις και τα κοινοβούλια των κρατών μελών και την κυβέρνηση και το κοινοβούλιο της Ισλαμικής Δημοκρατίας του Ιράν.

[1] P5_TA(2004)0166.

[2] ΕΕ L 344 της 28.12.2001, σ. 93.

--------------------------------------------------